section_heading: Houston Rockets
paragraph_text: Tijekom skraćene sezone 1998./99. Barkley je odigrao 42 utakmice te je prosječno postizao 16.1 poena i 12.3 skokova uz šut iz igre od 48%. U svojoj zadnoj sezoni u dresu Rocketsa i posljednjoj u NBA karijeri, Barkley je odigrao samo 20 utakmica i prosječno postizao 14.5 poena i 10.5 skokova uz šut iz igre 48%. 8. prosinca 1999. u utakmici s Philadelphia 76ersima, Barkley je pri pokušaju blokade potrgao tetivu potkoljenice. 19. travnja 2000. godine Barkley se uspio vratiti u zadnoj utakmici sezone te u svojoj zadnjoj utakmici u karijeri protiv Vancouver Grizzliesa, postigao je koš nakon napadačkog skoka. Nakon toga napustio je teren u ovacijama cijele dvorane. Poslije utakmice izjavio je:„ Nemate pojma koliko mi je ovo večeras značilo. Učinio sam to zbog sebe. Pobijedio sam u mnogo utakmica, izgubio u mnogo utakmica, no posljednja uspomena mi je bila kako me iznose s terena. To me proganjalo mjesecima i nisam mogao preko toga. Bilo mi je strašno psihološki važno da napustim teren na svoj način.“ Također nakon utakmice Barkley je objavio umirovljenje i karijeru završio kao drugi igrač, nakon Wilta Chamberlaina, s postignutih 23 000 poena, 12 000 skokova i 4 000 asistencija u karijeri.